Ke sweditse go kwala tlhotlhomisi ya me ka Setswana gonne ke ne ke le morutabana wa Setswana e bile ke le motlhatlheledi wa sona mo NWU gajaana. Ke ruta Setswana-ka-Setswana, ke modirakapuo, modibedi wa yona, motlamedi wa yona ka jalo ke maikarabelo a me go godisa puo ya gaetsho, Setswana. Ke puo e e tshwanetsweng go ithutiwa, go rutiwa le go dirisiwa mo dipatlisisong jaaka ke dirile. Ka go dira jalo go agela Batswana letlotlo, metswedi le go ba ribololela kitso e ntšhwa ka puo e. Kgoeletso ya go dirisa dipuo tsa Seaforika jaaka dipuothuto mo ditheong tsa thuto e kgolwane, ke kgang e e simologileng ka 1974 kwa Turfloop (gajaana Yunibesithi ya Limpopo) ka boporofesara Setshedi le Malope, ba ba neng ba goroga mo UNIBO (gajaana NWU, Mahikeng campus) ka mokgaphe o. NWU gajaana e na le pholisi ya puo e e amogetsweng ke Senate, go dirisiwa jaaka ya ‘dipountsi tse di dirang tota’ ka ge dipuo tsa semmuso mo yunibesithi di le NNE (Setswana, Sesotho, Seaforikanse le Seesimane) Setswana e le nngwe ya tse e bile di tshwanetseng go dibelwa le go tlhamelwa mareo le go se agela sefalana sa metswedi, ke jaaka ke simolotse ka tlhotlhomisi e go arabela se pholisi ya puo e NWU e se buang.